 Seletuskiri alkoholi-, tubaka-, kütuse- ja elektriaktsiisi seaduse ja käibemaksuseaduse muutmise seaduse eelnõule


1. Sissejuhatus

1.1 Sisukokkuvõte

Käesoleva eelnõuga muudetakse alkoholi-, tubaka-, kütuse- ja elektriaktsiisi seadust (edaspidi aktsiisiseadus) ja käibemaksuseadust. Alkoholi-, tubaka-, kütuse- ja elektriaktsiisi seaduse muudatusega vähendatakse bensiini, diisli, gaasi ja kütteõlide aktsiisimäärasid Euroopa Liidu miinimummääradeni. Käibemaksuseaduse muudatusega lisatakse 9%-lise soodusmääraga käibemaksuga maksustatavate kaupade nimekirja aktsiisimääraga maksustatavad kütused.

1.2 Eelnõu ettevalmistajad

Eelnõu on ette valmistatud Eesti Konservatiivse Rahvaerakonna fraktsiooni saadikute poolt.
 
2. Seaduse eesmärk

Energiakandjate aktsiisimäärade ja sellega koos toimuva käibemaksu määra langetamise eesmärk on vähendada eesti tarbijatele ja ettevõtetele kütusehindade tõusust tingitud ostujõu langust ja ettevõtete konkurentsivõime vähenemist. Samuti on maksualanduste eesmärk stabiliseerida tööturgu. Hinnatõusude tagajärjel on ennustatav toodete ja teenuste järsk hinnatõus, mis vähendab tarbimist. Ettevõtetele tähendab korraga toimuv sisendhindade hüppeline kasv ja samal ajal vähenev müügikäive survet leida kokkuhoidu tööjõu arvelt, teisisõnu, asuda töötajaid koondama. Maksualandused toetavad seega ettevõtteid ja aitavad säilitada töökohti, stabiliseerides nii tööturgu. 

3. Eelnõu sisu ja võrdlev analüüs

Eelnõu koosneb kahest paragrahvist. Esimeses paragrahvis sätestatakse kütuste aktsiisimäärade muudatused ja teises paragrahvis sätestatakse käibemaksumäära muudatus - laiendatakse käibemaksu soodusmäära kütustele.

Eelnõu § 1 punktidega 1-11 vähendatakse bensiini, diisli, gaasi ja kütteõlide aktsiisimäärasid Euroopa Liidu miinimummääradeni. Eelnõu § 2 punktiga 1 lisatakse soodusmääraga käibemaksuga maksustatavate kaupade nimekirja aktsiisimääraga maksustatavad kütused. 

Kavandatav regulatsioon on kooskõlas põhiseadusega. Eesti ettevõtjate konkurentsivõime võrreldes peamiste kaubanduspartneritega paraneb. Samuti paraneb eesti inimeste toimetulek ning suhteline ostujõud.

4. Eelnõu terminoloogia

Eelnõu ei sisalda uusi termineid.
5. Eelnõu vastavus Euroopa Liidu õigusele

Kütuste aktsiisimäärad on kooskõlas Euroopa Liidu aktsiisi alammääradega, mis on sätestatud nõukogu direktiivis 2003/96. 

6. Seaduse mõjud

Kavandatav muudatus: kütuse aktsiisimäärade vähendamine ja käibemaksu soodusmäära laiendamine.

Kaasnev mõju: mõju majandusele, inimeste toimetulekule ja ostujõule.

Sihtrühm: kütuse tarbijad.

Mõju ulatus: Eelnõu rakendamisel muutub Eestis nii mootorikütus ja oluliselt soodsamaks, vähendades inimeste sundkulutusi. Samuti leevendab see oluliselt ettevõtete kulusid. 

Mõju olulisus: Mõju majandusele tervikuna on väga oluline, aidates kõiki tarbijagruppe, samuti ettevõtlust ja tootmist. Mõju on ka regionaalne, kuna hõredalt asustatud piirkondades on kulud transpordile suuremad.

Mõju sihtgrupi halduskoormusele: muudatus ei mõjuta halduskoormust.

7. Rakendusaktid

Eelnõu ei too kaasa rakendusaktide väljatöötamist ja muutmist.

